విజయపత్ సింఘానియా

విజయ్‌పత్ సింఘానియా (జననం 1938) భారతదేశానికి చెందిన వ్యాపారవేత్త, విమాన చోదకుడు. ప్రముఖ సింఘానియా కుటుంబానికి చెందిన ఆయన వస్త్ర వ్యాపారవేత్తగా ప్రసిద్ధి చెందాడు. 1980–2000 వరకు రేమండ్ గ్రూప్‌కు ఛైర్మన్, మేనేజింగ్ డైరెక్టరుగా ఉన్నాడు. విమానంలో, హాట్ ఎయిర్ బెలూన్‌లో అత్యధిక ఎత్తుకు చేరుకున్న ప్రపంచ రికార్డును ఆయన పేరిట ఉంది. 1988 లో లండన్ నుండి ఢిల్లీకి 23 రోజుల్లో ఎగిరి మైక్రోలైట్ ఎండ్యూరెన్స్ రికార్డును కూడా నెలకొల్పాడు. ఆయన ఒక పుస్తక నిడివి గల జ్ఞాపకం, తన మైక్రోలైట్ ఫ్లైట్ కథ, తన ఆత్మకథ లను రచించాడు.

భారత ప్రభుత్వం అతనికి, 2001లో అతని విమానయాన సాహసాలకు టెన్సింగ్ నార్గే జాతీయ సాహస అవార్డు, 2006లో అతని మొత్తం విజయాలకు పద్మ భూషణ్ - ఈ రెండు పురస్కారాలు ప్రదానం చేసింది. భారత వైమానిక దళం 1994లో అతన్ని గౌరవ ఎయిర్ కమోడోర్‌గా నియమించింది. ముంబై అతన్ని 2006 షెరీఫ్ ఆఫ్ ముంబైగా పేర్కొంది.

2015 లో అతను, రేమండ్ గ్రూప్‌లోని తనకున్న మొత్తం 37% వాటాను తన చిన్న కుమారుడు, అప్పటి రేమండ్ చైర్మన్ గౌతమ్ సింఘానియాకు బదిలీ చేసాడు. ఆస్తుల బదిలీ కారణంగా ఉత్పన్నమయ్యే వివిధ విషయాలపై సింఘానియా కుటుంబంలో దీర్ఘకాలంగా కొనసాగుతున్న వైరానికి ఇది నాంది.

 వ్యాపారం 
తన తండ్రి లాలా కైలాష్‌పత్ (ఎల్‌కె) సింఘానియా ఆదేశం మేరకు మాత్రమే తాను వ్యాపారంలోకి అడుగుపెట్టానని సింఘానియా చెప్పాడు. విద్యార్థిగా ఉన్నప్పుడు వాణిజ్యం, ఆర్థిక శాస్త్రం సబ్జెక్టులను అతను ఇష్టపడలేదు. తరువాత జీవితంలో JBIMS లో పోస్ట్ గ్రాడ్యుయేట్ మేనేజ్‌మెంట్ తరగతులను బోధిస్తున్నప్పుడు మాత్రమే వాటిని ఇష్టపడ్డాడు. పాఠశాలలో గణితం, సైన్స్ అతనికి నచ్చిన సబ్జెక్టులు. అతను మిగతా అన్నిటిలోనూ తక్కువ మార్కులు తెచ్చుకునేవాడు. అంచేత తను శాస్త్రవేత్త లేదా ఇంజనీర్ కావడం మంచిదని అతను భావించాడు.

1944లో సింఘానియా కుటుంబం ED సస్సూన్ &amp; కో నుండి కొనుగోలు చేసిన తర్వాత సింఘానియా తండ్రి LK సింఘానియా మొదట్లో రేమండ్‌ను నడిపాడు. అప్పట్లో అది కేవలం వస్త్ర మిల్లు. 1969లో LK సింఘానియా మరణం తర్వాత అతని బంధువు గోపాల్ కృష్ణ (GK) సింఘానియా దానిని చేపట్టారు. GK సింఘానియా మరణం తర్వాత 1980 జనవరిలో విజయ్‌పత్ సింఘానియా చైర్మన్ అయ్యాడు.

సింఘానియా ప్రకారం, జికె సింఘానియా మరణించిన తర్వాత రేమండ్‌ను మొదట్లో తన బంధువుల్లో ఒకరైన హరి శంకర్ సింఘానియా తీసుకోవాలని అనుకున్నాడు. అయితే సీనియర్ ఎగ్జిక్యూటివ్‌లు, తాము ఎల్‌కె సింఘానియా పెద్ద కొడుకు వద్ద మాత్రమే పనిచేస్తామనీ, లేదంటే ఉద్యోగాలు వదిలేస్తామని బెదిరించారనీ సింఘానియా చెప్పాడు. ఆ సమయంలో జెకె ఆర్గనైజేషన్ కంపెనీలలో ఒకటైన జెకె కెమికల్స్‌ను నడుపుతున్న విజయ్‌పత్ సింఘానియాయే ఆ పెద్ద కొడుకు. జెకె కెమికల్స్‌లో సంతోషంగా ఉన్నందున తాను మొదట్లో రేమండ్ చైర్మన్ పదవిపై ఆసక్తి చూపలేదనీ, కానీ సీనియర్ ఎగ్జిక్యూటివ్‌ల అభిప్రాయాలను విన్న తర్వాత దానిని తీసుకోవడానికి అంగీకరించానని అతను చెప్పాడు.

విజయపత్ రేమండ్ కు నాయకత్వం వహించి, ఆ కంపెనీని భారతదేశంలో అత్యంత ప్రసిద్ధ దుస్తుల బ్రాండ్లలో ఒకటిగా తీర్చిదిద్దాడు. అతని పదవీకాలంలో అది సింఘానియా కుటుంబ కంపెనీలలో అత్యంత విజయవంతమైనవాటిలో ఒకటిగ నిలిచింది. అతను దానిని ఒక పారిశ్రామిక సమ్మేళనంగా విస్తరించాడు. కేవలం ఉన్ని వస్త్ర తయారీదారు నుండి సింథటిక్ బట్టలు, డెనిమ్, స్టీల్, ఫైల్స్, సిమెంట్‌ను కూడా ఉత్పత్తి చేసే స్థాయికి తీసుకెళ్లాడు. ఇది అతను చైర్మన్‌గా ఉన్న కాలం చివరిలో కంపెనీని ఇబ్బందుల్లోకి నెట్టివేసింది. 1996–97లో ఉక్కు, సిమెంట్‌ను ప్రభావితం చేసిన మాంద్యం, కంపెనీ లాభాలను తీవ్రంగా దెబ్బతీసింది. ఈ సమయంలో రేమండ్, అనేక విభాగాలను అమ్మకానికి పెట్టింది. 2000 సెప్టెంబరులో సింఘానియా, రేమండ్ చైర్మన్ పదవిని తన కుమారుడు గౌతమ్ సింఘానియాకు అప్పగించాడు, అతను తన పదవీకాలంలో కంపెనీ సింథటిక్స్, స్టీల్, సిమెంట్ విభాగాల అమ్మకాన్ని పూర్తి చేసి, మిగిలిన వాటిని ఉంచుకున్నాడు. సింఘానియా నాన్-ఎగ్జిక్యూటివ్ సామర్థ్యంలో చైర్మన్-ఎమెరిటస్‌గా కొనసాగాడు.

2007 మార్చిలో ఆయన IIMA లో పాలక మండలి ఛైర్మన్‌గా 2012 వరకు నామినేట్ అయ్యాడు (NR నారాయణ మూర్తి తర్వాత). ఆయన గతంలో 1991 నుండి 2002 వరకు IIMA బోర్డులో ఉన్నాడు.

 విమానయానం 
సింఘానియా ఒక ఉత్సాహభరితమైన విమాన చోదకుడు; 2003 నాటికి అతను 5000 గంటలకు పైగా విమానయాన అనుభవాన్ని సంపాదించాడు. అతను హోవార్డ్ హ్యూస్, JRD టాటాలను విమానయానంలో తన ఆదర్శాలుగా పేర్కొన్నాడు.

1988 లో అతను లండన్‌లోని లండన్ బిగ్గిన్ హిల్ విమానాశ్రయం నుండి న్యూఢిల్లీలోని సఫ్దర్‌జంగ్ విమానాశ్రయానికి 23 రోజుల పాటు ఒంటరిగా ప్రయాణించి, మైక్రోలైట్ విమానాల్లో స్పీడ్-ఓవర్-టైమ్ ఎండ్యూరెన్స్ రికార్డును నెలకొల్పాడు. మునుపటి రికార్డ్ హోల్డర్ బ్రియాన్ మిల్టన్, అప్పటి రాష్ట్ర మంత్రి షీలా దీక్షిత్ ఢిల్లీలో విమానాశ్రయం టార్మాక్‌పై అతనిని కలిసి అభినందనలు తెలిపారు. తనకు ప్రయాణంలో అత్యంత కష్టతరమైన భాగం క్రీట్, అలెగ్జాండ్రియాల మధ్య మధ్యధరా సముద్రం మీదుగా ఎగరడం అని సింఘానియా చెప్పాడు. అతనికి లోతైన నీటి భయం ఉంది. అతను ఆ ప్రాంతంలో, లైఫ్ జాకెట్ ధరించి, ఒడిలో షార్క్ వికర్షక డబ్బా పెట్టుకుని ప్రయాణించాడు. అతను గాలిలో విసుగు చెందినప్పుడు, తన రెండేళ్ల మనవరాలు అనన్య ఫోటోతో నకిలీ సంభాషణలు చేస్తూ సమయం గడిపేవాడు.

1994లో ఫెడరేషన్ ఏరోనాటిక్ ఇంటర్నేషనల్ నిర్వహించిన 50వ వార్షికోత్సవాన్ని పురస్కరించుకుని, ప్రపంచవ్యాప్తంగా జరిగిన అంతర్జాతీయ వైమానిక రేసులో ఆయన, ఆయన అమెరికన్ కో-పైలట్ డేనియల్ బ్రౌన్ బంగారు పతకాన్ని గెలుచుకున్నారు. భారతదేశ గౌరవార్థం పులిలా బొమ్మను చిత్రించిన సెస్నా కాంక్వెస్ట్‌ విమానంలో వారు ఎగిరారు. ఈ రేసులో సింఘానియా ఏకైక భారతీయుడు. వారు 56 గంటల 4 నిమిషాల విమాన ప్రయాణాన్ని 23 రోజుల్లో పూర్తి చేశారు. తొమ్మిది దేశాలను దాటారు. మాంట్రియల్ నుండి బయలుదేరి, అక్కడికే తిరిగి వచ్చారు. సింఘానియా విజయంతో మాంట్రియల్‌కు తిరిగి వచ్చినప్పుడు సింఘానియా పెద్ద కుమారుడు మధుపతి సింఘానియా టార్మాక్‌పై అతని తలపై షాంపైన్ పోశాడు.

2023 నాటికి వేడి గాలి బెలూన్‌లో ప్రపంచపు అత్యంత ఎత్తు రికార్డు సింఘానియా పేరిట ఉంది, ఇది దాదాపు 69,000 అడుగులు. దీనిని అతను 2005 నవంబరులో, 67 సంవత్సరాల వయసులో సాధించాడు. అతను 22 అంతస్తుల భవనం అంత ఎత్తు, 18 బర్నర్‌లతో కూడిన బెలూన్‌లో ప్రయాణించాడు. అధిక ఎత్తులో హైపోక్సియాను నివారించడానికి సాంప్రదాయ బుట్టకు బదులుగా ప్రెషరైజ్డ్ అల్యూమినియం క్యాప్సూల్‌లో ప్రయాణించాడు. ముంబైలోని ఒక రేస్‌కోర్స్ నుండి ఎగిరాడు. దానితో పాటు చాలా కోలాహలం ఉంది - అక్కడ బ్రాస్ బ్యాండ్ వాయించడం, అతన్ని చూడటానికి వందలాది మంది ప్రేక్షకుల గుంపు, అక్కడ నివేదించడానికి అంతర్జాతీయ మీడియా చేరాయి.  ఎగురుతూండగా అతను -93°C అత్యల్ప ఉష్ణోగ్రతల వరకు ఎదుర్కొన్నాడు. అతను రికార్డును బద్దలు కొట్టినప్పుడు "చాలా బిగ్గరగా అరిచాను" అని చెప్పాడు. ఆపై మొత్తం ఐదు గంటల వ్యవధిలో నాసిక్ జిల్లాలోని పంచలే గ్రామం సమీపంలోని నేలపైకి తిరిగి వచ్చాడు. దిగిన తర్వాత అతను స్థానిక మందిరంలో ప్రార్థనలు చేశాడు. ఫెడరేషన్ ఏరోనాటిక్ ఇంటర్నేషనాలే అతని రికార్డును ఆల్టిమీటర్, GPS, బారోగ్రాఫ్ ఉపయోగించి ధృవీకరించింది, వీటిని క్యాప్సూల్‌కు జతచేసి ట్యాంపరింగ్‌ను తోసిపుచ్చడానికి ముందుగానే సీలు చేసింది.

 కుటుంబ కలహాలు 
1998 లో సింఘానియా, తన ఇద్దరు కుమారులు మధుపతి సింఘానియా, గౌతమ్ సింఘానియాలకు రేమండ్ గ్రూప్‌ను పంచే అవకాశాన్ని పరిశీలిస్తున్నాడు. ఆ సమయంలో వీరిద్దరూ డైరెక్టర్ల బోర్డులో ఉన్నారు. ఆ సంవత్సరం వేసవి నాటికి మధుపతి సింఘానియా, JK ఇంగ్లాండ్, రేమండ్ వూలెన్ మిల్స్ కెన్యా లపై తనకు నియంత్రణ ఉంచుకుంటూ సింగపూర్‌కు మకాం మార్చాలని తాత్కాలిక ఆలోచన ఉందని తెలియవచ్చింది. అయితే డిసెంబరులో, మధుపతి సింఘానియా, అతని భార్య అనురాధ రేమండ్‌లో తమ వాటాను, అలాగే రియల్ ఎస్టేట్ హోల్డింగ్స్ వంటి కొన్ని ఇతర కుటుంబ ఆస్తులనూ వదులుకుంటూ సింఘానియాతో ఒక ఒప్పందంపై సంతకం చేశారు. ఆ తర్వాత వారు సింఘానియా మనవరాలు అనన్యతో సహా తమ నలుగురు పిల్లలతో సింగపూర్‌కు తరలి వెళ్లారు. సింఘానియా కుటుంబంతో కలహాలతో సంబంధాలను తెంచుకున్నారు. యాజమాన్య పద్ధతుల పట్ల మధుపతి సింఘానియాకు తన తండ్రితో విభేదాలు ఉన్నాయని వార్తలున్నాయి. 2007 నాటికి అతను సింగపూర్ పౌరసత్వం పొందాడు. ఒక కన్సల్టింగ్ సంస్థను నడుపుతున్నాడు.

మధుపతి సింఘానియా కుటుంబంతో విడిపోయిన తర్వాత విజయ్‌పత్, రేమండ్ గ్రూప్ నియంత్రణను పూర్తిగా గౌతమ్ సింఘానియాకు అప్పగించాలనీ, తాను చైర్మన్-ఎమెరిటస్‌గా కొనసాగాలనీ నిర్ణయించుకున్నాడు. తరువాత 2015 ఫిబ్రవరిలో మధుపతి సింఘానియా నలుగురు పిల్లలు సింఘానియాపై బొంబాయి హైకోర్టులో దావా వేశారు. వారి తల్లిదండ్రులకూ, అతనికీ మధ్య 1998 నాటి ఒప్పందం తమకున్న హక్కులను పరిగణనలోకి తీసుకోలేదని ఆరోపిస్తూ, ఆ ఒప్పందాన్ని రద్దు చేయాలనీ, రేమండ్‌లో సహా వదులుకున్న హోల్డింగ్‌లలో తమ వాటాను తిరిగి నిర్ధారించాలనీ వారు కోరుకున్నారు. వారి కేసు దాఖలైన ఐదు రోజుల తర్వాత సింఘానియా, రేమండ్‌లోని తన వాటాలన్నింటినీ, అంటే దాదాపు ₹1000 కోట్ల విలువైన 37.17% వాటాను గౌతమ్ సింఘానియాకు బదిలీ చేశాడు. కోర్టు విచారణలో భాగంగా, అతని మనవళ్ళు ఈ బదిలీని ఆపడానికి కోర్టు ద్వారా జోక్యం చేసుకోవాలని ప్రయత్నించారు. కానీ న్యాయమూర్తి వారి అభ్యర్థనను తోసిపుచ్చారు. చివరికి వారు తమ కేసులో విజయం సాధించలేదు.

అయితే త్వరలోనే సింఘానియాకూ, గౌతమ్ సింఘానియాకూ మధ్య సమస్యలు తలెత్తాయి. 2007 లో రేమండ్, బ్రీచ్ కాండీలోని తన 37 అంతస్తుల ఆస్తి JK హౌస్‌ను నవీకరించాలని నిర్ణయించుకుంది. ఆ సమయంలో సింఘానియా అక్కడ ఒక ఫ్లాట్‌లో నివసిస్తున్నాడు. అభివృద్ధి ఒప్పందంలో భాగంగా, నవీకరణ తరువాత సింఘానియాతో సహా అద్దెదారులందరికీ చదరపు అడుగుకు ₹9000 చొప్పున ఫ్లాట్‌లు ఇస్తామని హామీ ఇచ్చారు. నవీకరణ జరిగే సమయంలో ఉండటానికి సింఘానియా జుహులోని తన చిన్ననాటి ఇల్లైన కమలా కాటేజ్‌లోకి తిరిగి వెళ్లాడు.

అయితే, 2015 లో గౌతమ్ సింఘానియా బొంబాయి హైకోర్టులో ఫిర్యాదు చేశాడు. కమలా కాటేజిని స్వాధీనం చేసుకోవడంపై 2008 నాటి మధ్యవర్తిత్వ ఒప్పందాన్ని సింఘానియా గౌరవించడం లేదనీ, అతను దానిని విడిచిపెట్టాలనీ తన ఫిర్యాదులో కోరాడు. సింఘానియా వెళ్ళడానికి అంగీకరించి, బ్రీచ్ క్యాండీలో ఒక డ్యూప్లెక్స్ను అద్దెకు తీసుకున్నాడు. మరుసటి సంవత్సరం జె. కె. హౌస్ ఫ్లాట్లు సిద్ధమయ్యాయి. అయితే, రేమండ్ వర్గాల ప్రకారం, వాటి రేట్లు చదరపు అడుగుకి లక్ష రూపాయలకు పైగా పెరిగాయి. మొత్తం ఫ్లాట్లన్నిటి వెలను పరిశీలిస్తే, వ్యత్యాసం సుమారు 650 కోట్ల రూపాయలు అని వారు చెప్పారు. పెరిగిన రేట్ల కారణంగా ఒప్పందాన్ని గౌరవించాలా వద్దా అనే దానిపై బోర్డుతో సంప్రదించాలని గౌతమ్ సింఘానియా నిర్ణయించుకున్నాడు. ఆ ప్రశ్నను వాటాదారులను అడగాలని బోర్డు నిర్ణయించింది. వాటాదారులు దీనికి వ్యతిరేకంగా అధిక సంఖ్యలో ఓటు వేశారు.

ఇదంతా గౌతమ్ సింఘానియా పట్ల సింఘానియాలో తీవ్ర అసంతృప్తి  కలగజేసింది. జెకె హౌస్ ఫ్లాట్ యాజమాన్యం కోసం, ఫ్లాట్ సిద్ధమైన తర్వాత తన డ్యూప్లెక్స్‌లో చెల్లించిన అద్దెకు తిరిగి చెల్లించాలని కోరుతూ ఆయన దావా వేశాడు. ఈ నిర్ణయం బోర్డే తీసుకుని ఉండాల్సిందనీ, వాటాదారులను అడగడం ద్వారా గౌతం సింఘానియా తమ ఒప్పందాన్ని ఉల్లంఘించాలని లక్ష్యంగా పెట్టుకున్నారనీ బహిరంగంగా ఆరోపించాడు. గౌతమ్ సింఘానియా ప్రతిస్పందనగా, "వాటాదారుల ఆసక్తి చాలా ముఖ్యమైనది. అది కుటుంబ ఆసక్తిని మించినది." అన్నాడు. "స్వార్థ ప్రయోజనాలు", "అవకాశవాదులు" సింఘానియాను "తప్పుదారి పట్టిస్తున్నారని", తమ ఇద్దరి మధ్య చీలిక తీసుకురావడానికి ప్రయత్నిస్తున్నారనీ గౌతమ్ సింఘానియా పత్రికలకు చెప్పాడు.

2017లో, సింఘానియా వ్యాజ్యంపై విచారణ జరిపిన న్యాయమూర్తి, కేసును మరింత ముందుకు తీసుకెళ్లే ముందు కుటుంబంలో అంతర్గతంగా ఇద్దరినీ పరిష్కరించుకోవడానికి ప్రయత్నించాలని అభ్యర్థించారు. ఈ విషయానికి న్యాయబద్ధంగా కోర్టు పరిష్కారం అవసరం లేదని తాను భావించానని న్యాయమూర్తి అన్నారు. ఈ వివాదం రేమండ్ ప్రతిష్టను ప్రభావితం చేయకూడదనీ, దానిని పరిష్కరించడానికి తాను చేయగలిగినదంతా చేస్తాననీ గౌతమ్ సింఘానియా అన్నాడు. గౌతమ్ సింఘానియాకు తాను అంత ఆస్తి ఇచ్చిన తర్వాత కూడా దావా వేయాల్సి రావడం తనను షాక్‌కు గురిచేసిందనీ తన కొడుకు "దురాశ", "అహంకారం, నిజాయితీ లేకపోవడం" దృష్ట్యా, తాము కేసును పరిష్కరించుకున్నా కూడా తాము రాజీపడడం జరగదని తాను అనుమానించానని సింఘానియా అన్నాడు.

సింఘానియా 1988లో UK నుండి భారతదేశానికి మైక్రోలైట్ విమానంలో చేసిన ప్రయాణాన్ని వివరించే "యాన్ ఏంజెల్ ఇన్ ది కాక్‌పిట్" అనే పుస్తకాన్ని రాశారు.  

2021లో, పాన్ మాక్‌మిలన్ అతని ఆత్మకథ "యాన్ ఇన్‌కంప్లీట్ లైఫ్" ను ప్రచురించింది. ది ట్రిబ్యూన్‌లో ఒక సౌహార్ద సమీక్షలో, అతను "తన మూర్ఖత్వాలను, లోపాలనూ అంగీకరిస్తాడు". "ఎక్కువగా ప్రతిబింబించే" స్వరంలో ఉంటుంది. అతని "విజయాలు ఊహకు మించి ఉంటాయి", అయితే "తప్పులు అతన్ని సాధారణ వ్యక్తిలాగే దుర్బలంగా చేస్తాయి." అని రాసింది.

 మూలాలు 


వర్గం:1938 జననాలు
వర్గం:జీవిస్తున్న ప్రజలు
వర్గం:భారతీయ పారిశ్రామికవేత్తలు